### 10.    Drøftelse af tømningsordning for fedtudskillere

**Åbent**

Sagsnr.: 326-2018-30600       J.nr.: 06.01.20           Dokumentnr.:
326-2018-287801

**Sagstype**

Beslutning.

**Resume og sagens baggrund**

Ved TMU-mødet i august blev det besluttet, at udvalget
skulle orienteres om regelgrundlag mv. i forhold til en kommunal
indsamlingsordning for tømning af fedtudskillere.

I sagsfremstillingen gives et overblik over forudsætningerne
for at kunne etablere en tømningsordning. En realisering af projektet
forudsætter indarbejdelse i budgettet. Sagen fremlægges til udvalgets
drøftelse.

**Indstillinger**

Plan, Byg og Miljøchefen indstiller, at Teknik- og
Miljøudvalget drøfter sagen.

**Behandling**

Teknik- og Miljøudvalget.

**Sagsfremstilling**

[adresse] har oplyst, at der visse steder er
store problemer med fedt i kloakken. Det er ikke nødvendigvis et problem for
kloakken alle steder, hvor der er restauranter, skoler og lign.

Problemet med fedt i kloaksystemet er, at det samler sig i
klumper, som skal spules væk, for at kloakken fungerer tilfredsstillende. Dette
giver øgede driftsomkostninger for Kalundborg Forsyning. Fedtet kommer typisk
fra restaurationer, storkøkkener, skoler og andre lign. virksomheder.
Udledningen af fedt kan mindskes ved at etablere en fedtudskiller og få den
tømt. Der er ikke pt. en kommunal tømningsordning for fedtudskillere.

Der er to overordnede arbejdsprocesser i problemet med fedt
i kloakker:

1. At relevante
virksomheder etablerer fedtudskillere.

2. At der etableres
en tømningsordning for fedtudskillere.

Etablere fedtudskillere hos relevante virksomheder.

Der kan i et regulativ ikke stilles et generelt krav om, at
virksomheder skal have en fedtudskiller.

I forhold til byggeloven har virksomheder, som udleder fedt,
fået krav om fedtudskiller i deres byggetilladelse. Kommunen har ikke ført
tilsyn med, om det er overholdt, fordi det er "autoriseret arbejde"
hos en kloakmester. Hvis der mangler fedtudskillere, skal kommunen håndhæve
det.

Der vil dog være en række virksomheder, hvor det på
etableringstidspunktet ikke var et byggeteknisk krav, at der skulle være en
fedtudskiller. Disse virksomheder skal vurderes individuelt i forhold til, om
deres spildevand udgør et problem for kloakken i forhold til fedtophobning
eller sundhedsrisici.

Kalundborg Kommune har ikke et register over de relevante
virksomheder, da disse virksomheder ikke er omfattet af lovpligtige miljøtilsyn
og derfor ikke får løbende kontrol. Der skal derfor påregnes administration til
at kortlægge de virksomheder, der

· har fedtudskiller

· ikke har fedtudskiller men som har foretaget byggetekniske
ændringer, der gør, at de skal have fedtudskiller

· ikke har fedtudskiller, men hvor det skal undersøges, om der kan
gives påbud om etablering af fedtudskiller.

Det må forventes, at der ligger et større arbejde i at
identificere de relevante virksomheder og eventuelt stille myndighedskrav om
etablering af fedtudskiller.

Tømningsordning for fedtudskillere

Kalundborg Kommune kan vedtage en kommunal tømningsordning
for fedtudskillere jf. § 59 i spildevandsbekendtgørelsen. En tømningsordning
kræver, at der udarbejdes et regulativ, der fastsætter ordningens omfang,
tømningsfrekvenser m.v., jf. bekendtgørelsens § 60.

Da der er tale om indsamling af fedt, der i forhold til affaldsbekendtgørelsen
kan betragtes som en ressource/genanvendeligt affald, kan der være juriske
aspekter, der skal afklares i forbindelse med en tømningsordning.
Administrationen er i dialog med Miljøstyrelsen om eventuelle krav til en
tømningsordning.

Administrationen er i dialog med Kalundborg Forsyning, der
som udgangspunkt er interesseret i at drive en tømningsordning for
fedtudskillere i Kalundborg Kommune, da det kan spare omkostninger til
vedligeholdelse af kloaksystemet. Økonomien i en tømningsordning skal afdækkes.
En tømningsordning finansieres som udgangspunkt via et tømningsgebyr. Det skal
derfor i samarbejde med Kalundborg Forsyning afdækkes, hvordan et regulativ og
en tømningsordning skal administreres i praksis.

Vedtages der et regulativ for en kommunal tømningsordning
for fedtudskillere skal der efterfølgende påregnes administration til drift og
håndhævelse af regulativet, hvilket kan påvirke prioriteringen af andre
myndighedsopgaver.

Videre forløb

Hvis der skal være en tømningsordning for fedtudskillere,
enten i form af en indsamling eller i form af en pligt til at være tilmeldt en
aftageordning, bør det forudsætte, at alle relevante virksomheder er omfattet.
Forud for en sådan ordning ligger der således et registrerings- og myndighedsarbejde,
med henblik på at kortlægge og eventuelt kræve fedtudskillere.

Ordningen forudsætter endvidere, at der vedtages et
regulativ, der pålægger de relevante virksomheder en pligt til at være
tilsluttet ordningen.

Selve ordningen skal beskrives nøjere, også i relation til
økonomiske konsekvenser og eventuelt udbud.

Administrationen anbefaler, at det videre arbejde i givet
fald forudsætter Kalundborg Forsynings deltagelse.

**Økonomiske konsekvenser**

De økonomiske konsekvenser ved en tømningsordning for fedtudskillere
skal afdækkes i det videre arbejde.